สตง.พบคืนภาษีรถคันแรกมั่ว จี้สรรพสามิตตรวจสอบ
สตง.เปิดผลสอบโครงการรถคันแรก พบมีการคืนภาษีมั่ว เร่งสรรพสามิตตรวจสอบ
25 เม.ย. 2559

สตง.เปิดผลสอบโครงการรถคันแรก พบมีการคืนภาษีมั่ว เร่งสรรพสามิตตรวจสอบ
สํานักงานการตรวจเงินแผ่นดิน (สตง.) รายงานผลตรวจสอบโครงการรถคันแรกของกรมสรรพสามิต กระทรวงการคลัง ตั้งแต่เริ่มโครงการปีงบประมาณ 2554-2558 วงเงินงบประมาณ  4.73 หมื่นล้านบาท  พบว่ามีผู้ขอใช้สิทธิไม่ปฏิบัติตามมติคณะรัฐมนตรี (ครม.) และไม่เป็นไปตามเงื่อนไขที่กําหนด
สำหรับการสุ่มตรวจสอบผู้ขอใช้สิทธิจากโครงการ 4,340 รายของกรมสรรพสามิต พบว่ามีผู้ขอยื่นเอกสารหลักฐานไม่ครบภายในวันที่31 ธ.ค. 2555 ตามมติ ครม.ที่กำหนดไว้ถึง 1,640 ราย หรือ 37.8% ของจํานวนที่สุ่มตรวจสอบ แต่กรมสรรพสามิตได้อนุมัติสิทธิและจ่ายเงินภาษีคืน 121.8 ล้านบาท และมีผู้ที่ยื่นเอกสารโดยไม่มีใบจอง หรือยื่นเพิ่มเติมเกิน 90 วัน ตามที่มติ ครม.กําหนด จํานวน 2 ราย ซึ่งกรมสรรพสามิตได้อนุมัติสิทธิและจ่ายเงินภาษี 1.8 แสนบาท 
นอกจากนี้ ยังมีผู้ขอใช้สิทธิไม่เป็นไปตามเงื่อนไขที่กําหนด มีอายุไม่ถึง 21 ปี ทะเบียนบ้านคนละชื่อกับผู้ขอใช้สิทธิรับรถยนต์ไม่ตรงรุ่นหมายเลขเครื่องยนต์และใบจองรถยนต์คนละชื่อกับผู้ขอใช้สิทธิ 6 ราย ซึ่งกรมสรรพสามิตได้อนุมัติเงิน 2.6 แสนบาท ส่งผลให้รัฐจ่ายเงินคืนภาษีไม่ถูกต้องให้กับผู้ขอใช้สิทธิทั้ง 3 กรณีรวม 1,648 ราย คิดเป็นภาษี 122.2 ล้านบาท
ทั้งนี้ มีผู้ขอใช้สิทธิปฏิบัติผิดเงื่อนไขตั้งแต่เริ่มโครงการจนถึงปีงบประมาณ 2558 จํานวน1.2 หมื่นราย เป็นเงิน 702.5 ล้านบาท โดยผู้ขอใช้สิทธินําเงินส่งคืนแล้ว 5,178 ราย 257 ล้านบาท ไม่ต้องติดตามเรียกเงินคืน เนื่องจากเสียชีวิตหลังครอบครองรถยนต์ครบ 1 ปี จำนวน 612 ราย หรือ 40.83 ล้านบาท คงเหลือต้องติดตามเรียกเงินคืน  6,283 ราย หรือ 404.8 ล้านบาท ทั้งนี้ผู้ขอใช้สิทธิที่ปฏิบัติผิดเงื่อนไข ทางกรมสรรพสามิตก็จะเรียกหนี้ชำระคืนต่อไป